Me ya sa labaran bogi su ka fi saurin bazuwa? : Bindiddigi
[caption id="" align="alignnone" width="800"] Batun cewa Fafaroma Francis ya goyi bayan takarar Dona
Published on November 13, 2018 5:52 pm EST Shafin FarkoPrimary category in which blog post is published
Batun cewa Fafaroma Francis ya goyi bayan takarar Donald Trump a 2016 na daga cikin labarun karya mafiya shahara
Wani bincike da aka gudanar akan jita-jita da labaran bogi 126,000 wadanda aka yada a shafin Twitter na tsawon shekara 11 ya gano cewa labaran karya sun fi saurin bazuwa wajen mutane fiye da labaran gaskiya.
Masana daga cibiyar ilimin fasaha ta Massachusetts sun gano cewa mutane sun fi yayata labarun karya akan na gaskiya cikin shafin Twitter.
Sun ce watakila saboda labaran karya sun fi salon jan hankali.
Babban abin da binciken ya fi mai da hankali shi ne labaran siyasa na karya. Sauran bangarorin da aka nazarta sun hada da labaran birni, kasuwanci, ta’addanci, kimiyya, nishadi da bala’o’i na kaddara.
“Labaran karya sun fi jan hankali kuma mutane na kaunar yada bayanai masu jan hankali,” a cewar Farfesa Sinan Aral daya daga ‘yan tawagar masu binciken.
Duk da cewa tawagar masanan ba su yanke cewa salon jan hankalin shi ne kadai dalilin da ke sanya yada labaran karyar ba amma sun ce labaran karya sun fi bijiro da salon mamaki akan lafiyayyun labarai na gaskiya wanda hakan kan iya zama dalilin saukaka yada labaran na karya.
Kure-karya: Ba a yi aikin gina kasa ba a Najeriya daga 1999-2014 – Buhari
Farfesa Aral, Soroush Vosoughi da karamin Farfesa Deb Roy sun kaddamar da binciken ne bayan hadarin tashin bam din Boston a shekarar 2013 wato Boston marathon bombing a 2013.
“Twitter ta kasance jigon dandalin da muke samun labarai, in ji Dr Vosoughi. Na lura cewa da yawan abinda nake karantawa a shafukan sada zumunta jita-jita ne kuma labaran karya ne”.
Tagawar masanan sun yi amfani da hanyoyi 6 na tantance gaskiyar tushen labarai tare da manhajar Snopes da Urbanlegend domin zakulo gaskiya ko akasin haka a game da labarai.
Sakamakon binciken nasu wanda aka wallafa a mujallar kimiyya ya hada da gano cewa:-
Labaran karya na daukar kaso 70 cikin 100 wajen yawan yadawa a tsakanin mutane wato re-tweet
Labaran gaskiya na samun jinkiri rubi 6 kafin su riski mutane 1,500
Labarun gaskiya ba su fiye samun kulawar mutanen da suka haura 1,000 ba amma manyan labaran karya kan iya riskar mutane 100,000
Dadi Gulma
Masanin tunanin Dan’Adam, Farfesa Geoffrey Beattie na Jami’ar Edge Hill ya fadawa BBC cewa akwai wani matakin nuna isa da yake cudanye da wasu mutane da ke yada bayanai wadanda al’umma basu taba jin su a baya ba, ba tare da la’akari da cewa gaskiya yake fada ba ko a’a.
Ya kara da cewa, “Mutane na son yada labaran da za su ja hankali – a wasu lokutan ba gaskiya ake fifitawa ba”.
Farfesan ya kamanta bazuwar labaran karya da yada gulma, “Abin lura ga gulma shi ne tana da dadi amma abin damuwar mutane daga karshe shi ne menene gaskiyar lamarin? Shin gaskiya ce ko kishiyarta.
“Hakika mun kosa da labarai na yau da kullum, dole ne abubuwa su rika zama masu ban mamaki da kawa domin su ja hankali”.
Masana na fatan irin wadannan bayanai za su taimaka wurin kawo sauyi ga yadda ake yadawa da kuma karanta irin wadannan labaran na boge.